留題李明府霅溪水堂
作者：劉長卿
朝代：唐

paragraphs: 寥寥此堂上，幽意復誰論。
落日無王事，青山在縣門。
雲峰向高枕，漁釣入前軒。
晚竹疎簾影，春苔雙履痕。
荷香隨坐臥，湖色映晨昏。
虛牖閑生白，鳴琴靜對言。
暮禽飛上下，春水帶清渾。
遠岸誰家柳，孤煙何處村。
謫居投瘴癘，離思過湘沅。
從此扁舟去，誰堪江浦猿。